b'\n_START_ARTICLE_\nSmack\n_START_SECTION_\nVuodet 1982\xe2\x80\x931990\n_START_PARAGRAPH_\nSmack perustettiin Helsingin Lepakkoluolassa vuonna 1982. Yhtyeen alkuper\xc3\xa4iseen kokoonpanoon kuuluivat laulusolisti Claude, kitaristi Kartsa, kitaristi Manchuria, basisti Cheri ja erin\xc3\xa4isten vaihdosten j\xc3\xa4lkeen rumpali Juki Marjala. Ensimm\xc3\xa4isen singlen j\xc3\xa4lkeen rumpaliksi vaihtui Kinde. Ensimm\xc3\xa4isen albumin j\xc3\xa4lkeen Kartsan tilalle toiseksi kitaristiksi vaihtui Rane Raitsikka, joka oli soittanut bassoa punk-rock-yhtyeiss\xc3\xa4 Lama ja Unicef. Kolmannella albumilla basistiksi vaihtui Jimi Sero. Yhtyeen managerina vaikutti Lido Salonen._NEWLINE_Smack soitti suoraviivaista rockia, jonka innoittajina olivat muun muassa The Stooges, The Velvet Underground, Sex Pistols, The Doors, MC5 ja New York Dolls. Yhtye nousi esille Hanoi Rocks -yhtyeen Suomen kiertueen l\xc3\xa4mmittelij\xc3\xa4n\xc3\xa4 vuodenvaihteessa 1983\xe2\x80\x931984. Samaan aikaan julkaistiin my\xc3\xb6s ensisingle "Criminal"._NEWLINE_Smack julkaisi uransa aikana kaikkiaan nelj\xc3\xa4 studioalbumia: Smack On You (1984), Rattlesnake Bite (1985), Salvation (1987) ja Radical (1988). N\xc3\xa4iden lis\xc3\xa4ksi julkaistiin livealbumi Live Desire (1986)._NEWLINE_Yhtyeen kaksi ensimm\xc3\xa4ist\xc3\xa4 albumia julkaistiin my\xc3\xb6s Pohjois-Amerikassa, jossa se k\xc3\xa4vi lyhyell\xc3\xa4 kiertueella 1987. Smack nautti kulttisuosiota etenkin Yhdysvaltain l\xc3\xa4nsirannikolla. Siell\xc3\xa4 sit\xc3\xa4 verrattiin aloittelevaan Guns N\' Rosesiin, jonka j\xc3\xa4senist\xc3\xa4 ainakin Izzy ja Slash kertoivat saaneensa vaikutteita yhtyeelt\xc3\xa4. My\xc3\xb6s Kurt Cobain mainitsi haastatteluissa Smackin ja Nirvana esitti keikoillaan yhtyeen kappaletta "Run Rabbit Run"._NEWLINE_Radicalin j\xc3\xa4lkeen Smackin silloinen kokoonpano hajosi, mutta yhtye kokosi rivins\xc3\xa4 saatuaan kutsun Los Angelesiin 1989. Matkaan l\xc3\xa4htiv\xc3\xa4t Claude, Rane Raitsikka, Manchuria ja uusi rumpali Repa Rantsila. Yhtyeell\xc3\xa4 ei ollut vakituista basistia, mutta paikallisten soittajien lis\xc3\xa4ksi basistina tuurasi Hanoi Rocksin Sam Yaffa pseudonyymill\xc3\xa4 Ulan Bator. Smack keikkaili Kaliforniassa vuoden, mutta ei saanut uutta levytyssopimusta. Lopulta Claude turhautui, hajotti yhtyeen ja palasi takaisin Suomeen.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nClaude perusti Suomeen palattuaan The Fishfaces -yhtyeen, jolta ilmestyi kaksi albumia. Toinen yhtyeen albumeista sek\xc3\xa4 Clauden runokokoelma julkaistiin vasta h\xc3\xa4nen kuolemansa j\xc3\xa4lkeen. Synnynn\xc3\xa4isest\xc3\xa4 syd\xc3\xa4nviasta k\xc3\xa4rsinyt Claude kuoli 22. syyskuuta 1996._NEWLINE_Manchuria asuu edelleen Yhdysvalloissa mutta ei ole ollut musiikillisesti aktiivinen. Kinde soitti ja levytti 1990-luvulla helsinkil\xc3\xa4isess\xc3\xa4 Jimsonweed-yhtyeess\xc3\xa4 ja Kalevalan reunion-kokoonpanossa. Cheri soitti muun muassa Smilers-yhtyeess\xc3\xa4, joka julkaisi yhtyeen nime\xc3\xa4 kantavan albumin vuonna 1993. Jimi Sero on Smackin j\xc3\xa4lkeen ollut mukana Balls- ja Problems?-yhtyeiss\xc3\xa4. Rane Raitsikka on vaikuttanut muun muassa losangelilaisessa The Hangmen -yhtyeess\xc3\xa4 ja on Suomeen paluunsa (2010) j\xc3\xa4lkeen ollut Jimi Seron mukana Balls- ja Problems?-yhtyeiss\xc3\xa4 sek\xc3\xa4 Atomirotta -kokoonpanossa ja uudelleen kootussa Lamassa. Repa Rantsila (oikealta sukunimelt\xc3\xa4\xc3\xa4n Kauppila) asui 30 vuotta Yhdysvalloissa, palasi Suomeen ja on vuonna 2019 soittanut Pelle Miljoonan kokoonpanossa._NEWLINE_Toukokuussa 2007 julkaistiin Smackin kokoelma-cd In Your Face 1982\xe2\x80\x931990. Kokoelma sis\xc3\xa4lt\xc3\xa4\xc3\xa4 kaksi cd:t\xc3\xa4, joista ensimm\xc3\xa4iselle on koottu l\xc3\xa4pileikkaus yhtyeen alkuper\xc3\xa4isilt\xc3\xa4 julkaisuilta ja toiselle ennen julkaisemattomia live-esityksi\xc3\xa4. Kokoelman julkaisutilaisuudessa Helsingin Tavastia Klubilla esiintyi lukuisia tunnettuja suomalaisia rock-artisteja sek\xc3\xa4  yhtyeen alkuper\xc3\xa4isist\xc3\xa4 j\xc3\xa4senist\xc3\xa4 rumpali Kinde ja basistit Cheri sek\xc3\xa4 Jimi Sero._NEWLINE_Vuonna 2008 Cheri ja Kinde keikkailivat Smackin tuotantoa esitt\xc3\xa4neell\xc3\xa4 kokoonpanolla Smack 2008, jossa olivat mukana laulaja Anzi Destruction ja kitaristit Jack Smack sek\xc3\xa4 Aki M\xc3\xa4ki-Kuhna.'